laion/Wikipedia-Exotic huggingface dataset:
אכזריות בלתי נסבלת

אכזריות בלתי נסבלת (באנגלית: Intolerable Cruelty) הוא סרט קומדיה בבימוים של האחים ג'ואל ואיתן כהן שיצא לאקרנים בשנת 2003, בכיכובם של ג'ורג' קלוני, קתרין זיטה-ג'ונס, בילי בוב תורנטון וסדריק הבדרן. מיילס מאסי, עורך דין העוסק בענייני גירושין ונחשב למצליח ביותר כיוון שמעולם לא הפסיד במשפט, פוגש במרילין, התובעת את אחד הלקוחות שלו. מאסי מתאהב בה ממבט ראשון, אך בכל זאת שומר על קור רוח מסוים, ואף זוכה במשפט ומותיר את מרילין חסרת כול, לאחר שהוכיח כי מרילין התחתנה רק על מנת לזכות ברכושו של בעלה לאחר גירושיהם. לאחר זמן מה מרילין מפברקת נישואים לשחקן המתחזה לאיל נפט מיליארדר, כחלק מתוכנית להוליך את מאסי שולל, להתחתן איתו ולזכות בכל כספו. ואמנם, לאחר שמרילין "מתגרשת" מהשחקן אליו "נישאה", היא מפתה את מאסי להתחתן איתה ולקרוע את הסכם הממון עליו חתמו, כך שברגע שיתגרשו היא תקבל מחצית מכספו של מיילס העשיר. מכיוון שמיילס סבור כי מרילין עשירה ממנו וקריעת הסכם הממון על ידה הוא אקט של הבעת אמון בו, הוא משתף עימה פעולה בכך. בהמשך הסרט מתגלה כי בעלה לשעבר של מרילין נפטר ולא עדכן את צוואתו לאחר הגירושין, כך שמרילין מקבלת את כל כספו של המנוח, ועל כן קריעת הסכם הממון על ידי ידה פועלת לטובתו של מיילס. לאחר מאבק נוסף ביניהם, הסרט מסתיים בכך שמיילס ומרילין מתחתנים וחיים בעושר. לסרט היה התקציב הגבוה ביותר מבין כל סרטיהם של האחים כהן: 60 מיליון דולר, ובכך "עקף" את "הקפיצה הגדולה", שכן בסרט זה הושקעו 25 מיליון דולר בלבד. בשבוע הפתיחה שלו, הסרט גרף מעל 12 מיליון דולר בארצות הברית בלבד. "אכזריות בלתי נסבלת", במסד הנתונים הקולנועיים IMDb (באנגלית) "אכזריות בלתי נסבלת", באתר נטפליקס "אכזריות בלתי נסבלת", באתר AllMovie (באנגלית) "אכזריות בלתי נסבלת", באתר Rotten Tomatoes (באנגלית) "אכזריות בלתי נסבלת", באתר Box Office Mojo (באנגלית) "אכזריות בלתי נסבלת", באתר Metacritic (באנגלית) "אכזריות בלתי נסבלת", באתר אידיבי "אכזריות בלתי נסבלת", במסד הנתונים הקולנועיים KinoPoisk (ברוסית) ערך זה הוא קצרמר בנושא סרטים. אתם מוזמנים לתרום לוויקיפדיה ולהרחיב אותו.
סבסטיאן פרנסיני

סבסטיאן פרנסיני (בספרדית: Sebastián Francini;‏ נולד ב-8 בספטמבר 1989) הוא שחקן ארגנטינאי. פרנסיני מוכר בזכות השתתפותו בטלנובלה של כריס מורנה: "קטנטנות". פרנסיני נולד בעיירה מרלו בפרובינציית בואנוס איירס. הוא זכה לפרסום ששיחק בסדרה "קטנטנות", שבתחילה גילם את דמותו של נאצ'ו ומהעונה החמישית עד העונה השביעית גילם דמות את דמותו של סבסטיאן; הוא זכה על תפקידו בפרס הטלוויזיה הארגנטינאי "Premios Martín Fierro", בנוסף הוא גם שיחק בסרט המבוסס על הסדרה; במסגרת תפקידו בסדרה גם הגיעה לביקור בישראל. ב-2007 שיחק בטלנובלה "רומאו ויוליה". הוא לקח חלק במספר הפקות לתיאטרון וביניהן "הנסיך הקטן". סבסטיאן פרנסיני, במסד הנתונים הקולנועיים IMDb (באנגלית) סבסטיאן פרנסיני, במסד הנתונים הקולנועיים KinoPoisk (ברוסית)
ארבידאס פוציוס

ארבידאס פוציוס (בליטאית: Arvydas Pocius;‏ נולד ב-14 במאי 1957) הוא איש צבא, דיפלומט ופוליטיקאי ליטאי. פוציוס שימש כראש ההגנה (מקביל לרמטכ"ל) של ליטא בין השנים 2009–2014. לאחר מכן מונה לשגריר ליטא ברומניה עד 2019. ב-2020 נבחר לסיימאס (הפרלמנט הליטאי) מטעם מפלגת איחוד המולדת. פוציוס נולד בקלייפדה ב-14 במאי 1957. ב-1971, במקביל ללימודיו בבית הספר, הוא הפך לאלוף ליטא בהיאבקות חופשית לנוער. ב-1975 הוא סיים את לימודיו בבית הספר היסודי והחל ללמוד באקדמיה לחינוך גופני בקובנה. ב-1979 הוא סיים את לימודיו ועבד לתקופה קצרה כמאמן ג'ודו לפני שהתגייס לצבא האדום. במקביל לקריירה הצבאית שלו, הוא הפך לחבר בוועדת התרבות והספורט של הסובייט העליון של ליטא. ב-1988 הוא הצטרף לתנועת "סאיודיס" - תנועה ששאפה לשחרר את ליטא מהשלטון הסובייטי. הוא אף שימש כמאבטח עבור ראשי התנועה בעצרות שלהם. ב-16 בפברואר 1990, לנוכח המחאות המתגברות בליטא כנגד השלטון הסובייטי, הוא פרש מהצבא האדום. שר ההגנה דמיטרי יאזוב החליט לשחרר אותו בדרגת טוראי, למרות שדרגתו הייתה לייטננט. ב-11 בינואר 1991 הוא התגייס לצבא ליטא. הוא התקדם במהירות בדרגות, ועבר הכשרה במוסדות צבאיים ברחבי העולם. ב-30 ביוני 2004 הוא מונה למפקד כוחות היבשה של צבא ליטא. במקביל, הוא השלים תואר שני במדע המדינה באוניברסיטת וילנה. ב-24 ביולי 2009 הוא מונה לראש ההגנה (מקביל לרמטכ"ל). הוא סיים את תפקידו ב-24 ביולי 2014. עם סיום תפקידו הצבאי, מונה פוציוס לשגריר ליטא ברומניה. הוא כיהן בתפקיד עד 2019. ב-2020 הוא נבחר לייצג את מחוז הבחירה של קלייפדה בסיימאס - הפרלמנט הליטאי, מטעם מפלגת איחוד המולדת. מדיה וקבצים בנושא ארבידאס פוציוס בוויקישיתוף ארבידאס פוציוס באתר הסיימאס
קבוצת KT

KT קורפוריישן (באנגלית: KT Corporation בקוריאנית: 주식회사 케이티) הוא קונצרן דרום קוריאני שפועל בתחום התקשורת. החברה פועלת בתחום תקשורת סלולרית, אינטרנט, העברת שירותי טלוויזיה וטלפוניה קווית. בשנת 2017 לחברה היו כ-17 מיליון לקוחות (השנייה בגודלה במדינה בתחום) והיא נמנית עם צ'בולים הגדולים בקוריאה הדרומית. החברה הוקמה כחברה בבעלות ממשלתית בשם KTA במטרה לשקם ולפתח תחום התקשורת. בשנת 1994 היא מכרה את פעילותה בתחום תקשורת סלולרית. בשנת 1996 החברה החלה לספק שירותי אינטרנט. בשנת 2009 היא התאחדה עם ספק סלולרי KTF ושמה שונה ל-KT. בשנת 2001 בוצע הפרטה. בעל מניות הגדול הוא קרן פנסיה לאומי כאשר בבעלתו כ-12.5% מסך המניות. KT פועלת במדינות נוספות באסיה, אפריקה ואירופה. מניות החברה נסחרות במספר בורסות. הלוויין הראשון של החברה שוגר בשנת 1995. זה היה לוויין במשקל 1,464 ק"ג שנבנה בלוקהיד מרטין. הלוויין פעל עד לשנת 2005. בהמשך שוגרו לוויינים נוספים. חלק מהלוויינים נמכרו לחברה ABS מאיחוד האמירויות הערביות, אך הם ממשיכים לפסק לישותי תקשורת ללקוחות החברה. חלק הלוויינים מנוצלים להעברת תקשורת ממשלתית דרום-קוריאנית ותקשורת צבאית. בידי Thales Alenia Space הזמנה לייצור לוויין נוסף שמתוכנן לשיגור בשנת 2025. מדיה וקבצים בנושא קבוצת KT בוויקישיתוף אתר האינטרנט הרשמי של קבוצת KT קבוצת KT, ברשת החברתית פייסבוק קבוצת KT, ברשת החברתית אקס (טוויטר) קבוצת KT, ברשת החברתית אינסטגרם קבוצת KT, סרטונים בערוץ היוטיוב נתוני שיגורים
חטיבת הספקטרום וההגנה בסב"ר

חטיבת הספקטרום וההגנה בסב"ר היא יחידה בתוך אגף התקשוב וההגנה בסב"ר והגוף העיקרי העוסק בלוחמת סב"ר הגנתית, אבטחת מידע והגנת המרחב הקיברנטי של ישראל והמערכות האלקטרוניות של צה"ל. בפרט מחלקת ההגנה בסב"ר פועלת להגנה על מערכות התקשורת והמחשבים הצבאיות. פעילות החטיבה מאפשרת את קיומן של פעילויות מבצעיות ביבשה, באוויר ובים ומייצרת לצה"ל עליונות בממד הקיברנטי. החטיבה מפעילה אמצעים טכנולוגיים רבים ומגוונים, על מנת לנטרל תקיפות ואיומי סייבר של אויבים ויריבים ובכך משפיעה על כל היחידות בצבא בפעילות הביטחון השוטף ובחירום, ומאפשרת לצה"ל לשמר חופש פעולה בממד הדיגיטלי. החטיבה בנויה מכמה מרכזים ייחודים: מרכז מבצעים להגנה, מרכז מודיעין להגנה, מרכז טכנולוגי (יחידת מצו"ב), ומרכז לוחמת הספקטרום. בשנים האחרונות פיתחה החטיבה תורה, אמצעים ויכולות מבצעיות להתמודדות עם איומי תקיפה בממד הקיברנטי, תוך התאמה למציאות המשתנה בשותפות עם כל זרועות הצבא, ארגוני הביטחון והגורמים המדינתיים, והיוותה גורם מעצב, מנחה, מטמיע ומוביל מבצעית. ביוני 2021, החטיבה קיבלה בפעם הראשונה את פרס ביטחון ישראל במעמד נשיא המדינה. הכירו את חטיבת ההגנה בסייבר, באתר צה"ל, 17 בינואר 2017 עמי רוחקס דומבה, ‏מפקד חדש לחטיבת הספקטרום וההגנה בסב"ר, באתר "IsraelDefense‏", 27 באוקטובר 2021
יוטה ואטאנבה

יוטה ואטאנבה (ביפנית: 渡邊 雄太; נולד ב-13 באוקטובר 1994) הוא כדורסלן יפני המשחק בקבוצת ממפיס גריזליס מליגת ה-NBA, בעמדות הסמול פורוורד והפאוור פורוורד. ואטאנבה נולד בעיר יוקוהמה שביפן. אמו, קומי, שיחקה בעברה בנבחרת יפן בכדורסל נשים, ואביו ואחותו היו גם הם שחקני כדורסל מקצועיים. בגיל 17 עבר למונטוויל שבקונטיקט, ארצות הברית, על מנת ללמוד באקדמיית הספורט "סנט תומאס מור", בה שיחק לצדו של אריק פסקל. בין השנים 2014–2018 למד באוניברסיטת ג'ורג' וושינגטון, ולאורך 4 העונות בקבוצת הכדורסל שלה העמיד ממוצעים של 10.9 נקודות, 4.5 ריבאונדים ו-1.5 אסיסטים למשחק. בעונת 2017/2018 הוביל את קלעי קבוצתו עם ממוצע של 16.3 נקודות למשחק, וזכה בתואר "שחקן ההגנה של העונה" במחוז ה-Atlantic 10. ואטאנבה לא נבחר כלל בדראפט ה-NBA‏ 2018, אולם זכה לחוזה כפול בממפיס גריזליס. ב-14 בדצמבר 2019 שיחק מול בן ארצו רוי הצ'ימורה מוושינגטון ויזארדס, ובכך לראשונה בתולדות ה-NBA השתתפו שני יפנים באותו משחק. בשתי עונותיו עם הגריזליס שותף ב-33 משחקים בסך הכול, ותרם 2.3 נקודות בממוצע למשחק. בנובמבר 2020 חתם על חוזה לשנתיים בטורונטו ראפטורס, ולאורך התקופה שותף ב-88 משחקים, וקלע 4.3 נקודות בממוצע למשחק כשחקן ספסל. ב-26 בדצמבר 2021 קבע שיאי קריירה של 26 נקודות ו-13 ריבאונדים, במשחק מול קליבלנד קאבלירס. באוגוסט 2022 חתם על חוזה לעונה אחת בברוקלין נטס. ב-58 משחקיו עם הנטס קלע 5.6 נקודות למשחק, ב-44.4% קליעה לשלוש. ביולי 2023 חתם על חוזה לשנתיים בפיניקס סאנס. בפברואר 2024, לאחר חצי עונה בפיניקס סאנס, עבר ווטאנבה אל הממפיס גריזליס בטרייד משולש שהיה בין הסאנס, הנטס והגריזליס. בכך חזר לקדנציה השנייה שלו במדי הגריזליס. בשנת 2013, בגיל 18, שיחק לראשונה עבור נבחרת יפן בכדורסל, בטורניר אליפות מזרח-אסיה. מאז יצג את מדינתו גם במוקדמות אולימפיאדת ריו דה ז'ניירו (2016), בגביע העולם בכדורסל 2019, באולימפיאדת טוקיו (2020) ובגביע העולם בכדורסל 2023. מדיה וקבצים בנושא יוטה ואטאנבה בוויקישיתוף יוטה ואטאנבה, ברשת החברתית אקס (טוויטר) יוטה ואטאנבה, ברשת החברתית אינסטגרם פרופיל, באתר Basketball-Reference פרופיל, באתר Sports-Reference פרופיל אולימפי, באתר olympedia.org פרופיל, באתר eurobasket פרופיל, באתר פיב"א פרופיל, באתר ליגת ה-NBA פרופיל, באתר ESPN
2008 באסטרונאוטיקה

במהלך השנה בוצעו 69 שיגורים, מהם 27 (39%) על ידי רוסיה. 15 בינואר – גשושית מסנג'ר הגיעה לסביבות כוכב הלכת חמה. 9 במרץ – טיסה ראשונה של ז'ול ורן ATV. 21 במרץ – גשושית קאסיני גילתה על טיטאן אוקיינוס תת-קרקעי ממים ואמוניה. 25 במרץ – גשושית פניקס נחתה על המאדים. 19 ביוני – בוצע שיגור אחרון מאתר שיגורים קפוסטין יאר. 26 ביוני – גשושית פניקס גילתה על המאדים סימני מים והוכיחה שתנאים על המאדים מתאימים לבקטריות וצמחים. 22 באוקטובר – שיגור גשושית הודית צ'אנדריאן 1 לחקר הירח. שיגורים שנכשלו מסומנים באדום. שיגורים מאוישים מסומנים בירוק. מדיה וקבצים בנושא 2008 באסטרונאוטיקה בוויקישיתוף ריכוז נתונים על השיגורים מהם 3 בעזרת משגר שנבנה באוקראינה מיזם בין לאומי שהשתמש במשגר מתוצרת אוקראינה שיגור אחרון מהאתר שימוש במשגר של האיחוד האירופי
פרדי ורגאס

פרדי אנריקה ורגאס פיניירו (בספרדית: Freddy Enrique Vargas Piñero; נולד ב-1 באפריל 1999 בברקיסימטו שבוונצואלה) הוא כדורגלן ונצואלי המשחק בעמדת הקשר כנף במכבי נתניה. ורגאס גדל במחלקת הנוער של דפורטיבו לארה. הוא ערך 114 הופעות ליגה במדי הקבוצה הבוגרת של המועדון במסגרת ליגת העל הוונצואלית, בהן הבקיע עשרה שערים. ב-15 בינואר 2021 הושאל ורגאס לדאלאס מה-MLS למשך עונת 2021. ב-18 באפריל ערך את הופעת הבכורה שלו במועדון, בתיקו 0-0 נגד קולורדו ראפידס במסגרת הליגה. בסך הכל ערך 13 הופעות ליגה במהלך תקופת ההשאלה במועדון, ולאחריה חזר לדפורטיבו לארה. ב-8 ביוני 2022 חתם ורגאס במטרופוליטנוס מליגת העל הוונצואלית. הוא זכה עם המועדון באליפות ונצואלה לעונת 2022. ב-16 בספטמבר 2023 חתם ורגאס במכבי בני ריינה מליגת העל הישראלית. ב-7 ביולי 2024 חתם במכבי נתניה. ב-9 בספטמבר 2021 ערך ורגאס את הופעת הבכורה שלו בנבחרת ונצואלה, בהפסד 2-1 לנבחרת פרגוואי במסגרת מוקדמות מונדיאל 2022. מטרופוליטנוס אליפות ונצואלה (1): 2022 פרדי ורגאס, באתר Transfermarkt פרדי ורגאס, באתר Soccerway פרדי ורגאס, באתר WorldFootball.net פרדי ורגאס, באתר National Football Teams פרדי ורגאס, באתר FootballDatabase.eu FC Dallas Signs Freddy Vargas On Loan From Deportivo Lara באתר הרשמי של דאלאס, 15 בינואר 2021 (באנגלית)
חזקים ביחד (שיר של מארינה מקסימיליאן)

"חזקים ביחד" הוא סינגל שהוקלט על ידי הזמרת והיוצרת הישראלית מארינה מקסימיליאן, ויצא לאור ב-19 ביולי 2023. השיר נכתב והולחן על-ידי מקסימיליאן והופק על-ידי גיא מנטש. השיר יצא על רקע ההפגנות נגד המהפכה המשפטית והשבר החברתי שנוצר בארץ, מתוך כוונה לאחד ולחזק. מקסימיליאן ביצעה את השיר לראשונה בהופעתה בקיסריה, ובהמשך היא הוציא לאור את השיר גם באופן רשמי. עם צאתו, זכה השיר לשבחים מהמבקרים. בשיאו הגיע למקום ה-7 במצעד השבועי של מדיה פורסט. הווידאו קליפ המלא שיצא עבור השיר, בוים על-ידי רועי ברקוביץ' והועלה לערוץ היוטיוב של מארינה מקסימיליאן ב-19 ביולי 2023. הקליפ מורכב מצילומי הופעתה של מקסימיליאן בקיסריה בעת ביצועה את השיר לראשונה. נכון לספטמבר 2023, עומד מונה הצפיות של הקליפ על כ-900,000 צפיות. סרטון השיר "חזקים ביחד" באתר יוטיוב מילות השיר "חזקים ביחד" באתר שירונט מארינה מוציאה שיר על המצב בישראל: "נינצל רק אם נשאר חזקים ביחד", באתר וואלה, 19 ביולי 2023 יובל אראל‏, מארינה מקסימיליאן - חזקים ביחד, בבלוג של יובל אראל, מגזין מוזיקה ותרבות, 19 ביולי 2023 מארינה מקסימיליאן חזקים ביחד, באתר yosmusic.com, ‏2023-07-19 מארינה מקסימיליאן - חזקים ביחד (לייב מקיסריה), נבדק ב-2023-09-08
ויטאוטאס יונאס ז'וקאס

ויטאוטאס יונאס ז'וקאס (בליטאית: Jonas Vytautas Žukas;‏ נולד ב-1 ביוני 1962) הוא לוטננט גנרל ליטאי בדימוס. שימש כראש ההגנה (מקביל לרמטכ"ל) של ליטא בין השנים 2014–2019. ז'וקאס נולד בקובנה ב-1 ביוני 1962. בין 1985–1991 למד בפקולטה להיסטוריה של אוניברסיטת וילנה. לאחר שליטא הכריזה על עצמאותה מברית המועצות, ז'וקאס הצטרף למחלקת ההגנה הלאומית, גוף זמני שבהמשך הפך למשרד ההגנה הלאומית. לאחר מכן הוא התגייס לצבא ליטא. בין 1992-1994 הוא למד באקדמיית הבונדסוור בהמבורג. ב-2001 הוא מונה לנספח הצבאי הליטאי בברלין. פרט לגרמניה, תחומי אחריותו כללו גם את אוסטריה, הולנד ולוקסמבורג. ב-2004 הוא מונה למפקד פיקוד ההכשרה של צבא ליטא. בין 2006–2007 הוא למד במכללת ההגנה של נאט"ו ברומא. ב-23 באפריל 2008 הוא מונה למפקד כוחות היבשה של ליטא. ב-6 באוגוסט 2012 הוא נשלח לבריסל, ומונה לנציג ליטא בוועדות הצבאיות של נאט"ו והאיחוד האירופי. ב-24 ביולי 2014 הוא חזר לליטא ומונה לראש ההגנה (מקביל לרמטכ"ל). הוא סיים את הקדנציה שלו ב-25 ביולי 2019. עם פרישתו, הוא מונה ליועצו הצבאי של נשיא ליטא גיטנאס נאוסדה. כעבור מספר חודשים בלבד בתפקיד, הוא פרש לחיים פרטיים. מדיה וקבצים בנושא ויטאוטאס יונאס ז'וקאס בוויקישיתוף ויטאוטאס יונאס ז'וקאס באתר נאט"ו
סאביץ'

האם התכוונתם ל... אימרה סאביץ' – כדורגלן הונגרי ג'סיקה סאביץ' – עיתונאית אמריקאית ואניה מילינקוביץ'-סאביץ' – כדורגלן סרבי זוראן סאביץ' – כדורסלן סרבי סרגיי מילינקוביץ'-סאביץ' – כדורגלן סרבי סטפן סאביץ' – כדורגלן מונטנגרי סביצ'ה
סמל טובאלו

סמל טובאלו הוא שלט אצולה עם רצועה חיצונית מוזהבת שעליה שמונה רכיכות ושמונה עלי בננה המסמלים את המשאבים הטבעיים של המדינה. במרכז שלט האצולה בקתה על רקע שמים כחולים. הבקתה ניצבת על שדה ירוק, ותחתיה תיאור של גלים כחולים על רקע זהוב המסמלים את האוקיינוס השקט. מתחת למגן רשומה בטובלואזית באותיות לטיניות הכתובת: Tuvalu mo te Atua - מוטו המדינה - "טובאלו למען האל". דגל טובאלו המנון טובאלו מדיה וקבצים בנושא סמל טובאלו בוויקישיתוף ערך זה הוא קצרמר בנושא סמלים. אתם מוזמנים לתרום לוויקיפדיה ולהרחיב אותו.
גאורג פון דרפלינגר

גאורג פון דרפלינגר (בגרמנית: Georg von Derfflinger‏; 20 במרץ 1606 – 14 בפברואר 1695) היה גנרל-פלדמרשל בצבא ברנדנבורג-פרוסיה במהלך ואחרי מלחמת שלושים השנים (1618–1648). דרפלינגר נולד ב-1606 בנויהופן על הקרמס באוסטריה, למשפחה של איכרים פרוטסטנטים עניים, דרפלינגר נאלץ לעזוב את ביתו עקב רדיפות דתיות תחת שושלת ההבסבורג הקתולית במהלך הקונטרה-רפורמציה. הוא כנראה נלחם זה לצד זה עם אצילים בוהמיינים מורדים בראשות היינריך מתיאס פון תורן ושירת בכוחות המזוינים של מעצמות לוחמות פרוטסטנטיות שונות, תחילה בצבא הסקסוני, אך רוב הזמן בצבא שוודיה. עד לשלום וסטפאליה ב-1648 הוא התבלט כמנהיג פרשים מוכשר ונועז וזכה למוניטין של זוהר ואומץ, מה ששכנע ב-1654 את פרידריך וילהלם, הנסיך הבוחר מברנדנבורג להציע לדרפלינגר תפקיד בכיר בצבאו. דרפלינגר היה כביכול שיכור ידוע לשמצה ששתה כל הזמן שנאפס, אבל חיבתו לאלכוהול לא הפריעה ליכולותיו הצבאיות. נישואיו ב-1646 ליורשת של אצולת ברנדנבורג כבר הבטיחו לו מספר נחלות, שאותם הצליח להגדיל באחוזות שהוענקו לו על מעלליו הצבאיים. דרפלינגר, חייל לכל חייו, לא היה בעל השכלה פורמלית, אך הופקד על ידי הנסיך הבוחר על מספר רב של משימות צבאיות חשובות ושיחק תפקיד מרכזי ברפורמה של הפרשים והתותחים הברנדנבורגיים. הייתה לו מערכת יחסים סוערת מאוד עם פרידריך וילהלם והתווכח איתו ללא הרף, בשלב מסוים עזב. כדי לחזור לשירותו של הנסיך הבוחר, הוא מסר רשימה של דרישות מדהימות, שכללה סעיף הקובע שאף אדם לא יגיע לקרב לפניו ושהוא ייקח אחוז מסוים של שלל וקצינים שבויים מכל קרב. ב-1674 הועלה דרפלינגר לרייכספרייהר על ידי הקיסר לאופולד הראשון. שנה לאחר מכן, הוא מילא תפקיד מכריע בהבסה של השוודים וגרש אותם מברנדנבורג. הוא התחזה לקצין שוודי (הישג שהצליח לעשות כי שירת בצבאות שוודיה), והצליח לשכנע את השוודים לפתוח את שערי רתנוב, ולאפשר לו ול-1,000 דרגונים סמוכים להסתער על המבצר. הוא גם היה מפקד בקרב פרבלין, שם זכה בניצחון מכריע על השוודים בפיקודו של קרל האחד עשר, שכבשו את ברנדנבורג, בזזו את האזורים הכפריים והתעללו במקומיים. המערכה הצבאית האחרונה שלו הייתה ב-1690 נגד לואי הארבעה עשר, מלך צרפת, כשהיה בן 84. דרפלינגר מת באחוזותיו בגוסוב ב-14 בפברואר 1695. סיירת המערכה של הצי הקיסרי הגרמני SMS דרפלינגר נקראה על שמו. מדיה וקבצים בנושא גאורג פון דרפלינגר בוויקישיתוף
ארנולד פראלטה

ארנולד פביאן פראלטה סוסה (בספרדית: Arnold Fabián Peralta Sosa;‏ 29 במרץ 1989 – 10 בדצמבר 2015) היה כדורגלן הונדורסי ששיחק בעמדת הקשר. הוא שיחק בקבוצות וידה ואולימפיה במסגרת ליגת העל של הונדורס, בקבוצת גלאזגו ריינג'רס במסגרת הצ'מפיונשיפ הסקוטי והליגה הסקוטית הראשונה, וכן בנבחרת הונדורס. פראלטה החל את הקריירה המקצוענית שלו בקבוצת וידה מליגת העל של הונדורס. הוא ערך 114 הופעות ליגה במדי המועדון, בהן הבקיע שני שערים. ב-3 ביוני 2013 חתם פראלטה בגלאזגו ריינג'רס מהליגה הסקוטית הראשונה, בכפוף לאשרת עבודה אותה קיבל בהמשך. בתום עונתו הראשונה העפיל עם הקבוצה לצ'מפיונשיפ הסקוטי. בסך הכל ערך 24 הופעות ליגה במדי המועדון, בהן הבקיע שער אחד. ב-21 בינואר 2015 בוטל חוזהו במועדון בהסכמה הדדית בין המועדון לשחקן. ב-30 בינואר 2015 חתם פראלטה באולימפיה מליגת העל של הונדורס. הוא שיחק במועדון עד למותו, ובסך הכל ערך 23 הופעות ליגה והבקיע שער אחד, כאשר הופעתו האחרונה נערכה חמישה ימים לפני מותו. פראלטה היה חלק מסגל נבחרת הונדורס עד גיל 20 בטורניר גביע העולם עד גיל 20 בשנת 2009, וערך שלוש הופעות בטורניר, בהן הבקיע שער אחד. ב-6 בספטמבר 2011 ערך פראלטה את הופעת הבכורה שלו בנבחרת הונדורס, בהפסד 3-0 לנבחרת פרגוואי במשחק ידידות. הוא היה חלק מסגל הנבחרת האולימפית של הונדורס בטורניר הכדורגל באולימפיאדת לונדון בשנת 2012, וערך שלוש הופעות בטורניר. פראלטה נעדר מסגל נבחרת הונדורס לטורניר מונדיאל 2014 בשל פציעה. בסך הכל ערך 27 הופעות במדי הנבחרת עד למותו, כאשר הופעתו האחרונה נערכה כשלושה שבועות לפני מותו, בהפסד 2-0 לנבחרת מקסיקו במסגרת מוקדמות מונדיאל 2018. ב-10 בדצמבר 2015, בגיל 26, פראלטה נרצח ביריות מחוץ למרכז קניות בעיר הולדתו לה סייבה. יומיים לאחר מותו נערכה דקת דומייה לזכרו באצטדיון אייברוקס לפני משחקה של גלאזגו ריינג'רס במסגרת הצ'מפיונשיפ הסקוטי. מדיה וקבצים בנושא ארנולד פראלטה בוויקישיתוף ארנולד פראלטה, ברשת החברתית אקס (טוויטר) ארנולד פראלטה, באתר Transfermarkt ארנולד פראלטה, באתר Soccerway ארנולד פראלטה, באתר WorldFootball.net ארנולד פראלטה, באתר National Football Teams ארנולד פראלטה, באתר FootballDatabase.eu Peralta Agrees Rangers Deal באתר הרשמי של גלאזגו ריינג'רס, 3 ביוני 2013 (באנגלית) Arnold Peralta Leaves Rangers באתר הרשמי של גלאזגו ריינג'רס, 21 בינואר 2015 (באנגלית) Arnold Peralta: Honduras footballer shot dead באתר BBC, ‏ 11 בדצמבר 2015 (באנגלית) Asesinan al futbolista hondureño Arnold Peralta באתר La Prensa, ‏ 11 בדצמבר 2015 (בספרדית) Rangers 2-2 Morton באתר BBC, ‏ 12 בדצמבר 2015 (באנגלית)
דווידס סימנסונס

דווידס סימנסונס (בלטבית: Dāvids Sīmansons;‏ 4 באפריל 1859 – 13 באפריל 1933) היה גנרל לטבי, אשר שימש כמפקד הראשון של צבא לטביה. סימנסונס נולד למשפחת חקלאים באוייזד ולמיירה בפלך ליבוניה שבאימפריה הרוסית ב-4 באפריל 1859. ב-1880 הוא התגייס לצבא האימפריה הרוסית. ב-1894 הוא סיים הכשרה כקצין ומונה למפקד גדוד. הוא השתתף במלחמת רוסיה-יפן, נפצע והועלה לדרגת פולקובניק. הוא השתתף במלחמת העולם הראשונה, בתחילה כמפקד הגדוד ה-66, ולאחר מכן כמפקד הבריגדה ה-2. באוקטובר 1917 הוא פרש מהצבא הרוסי. הוא עבר להתגורר בוויטבסק ואז באוריול. בינתיים, הכריזה לטביה על עצמאותה מרוסיה. עצם קיומה של המדינה החדשה הועמד בסכנה. הצבא האדום פלש אל הארץ בתמיכת קומוניסטים לטבים בניסיון להחזיר את הארץ לשלטון רוסי. ללטביה לא היה צבא מאוחד באותה תקופה, אלא שתי בריגדות נפרדות: הבריגדה הצפונית, והבריגדה הדרומית, שפעלו שתיהן בחסות ובתמיכה של צבא הקיסרות הגרמנית. בינואר 1919 חזר סימנסונס ללטביה. ב-10 ביולי של אותה שנה אוחדו שתי הבריגדות הלטביות לצבא מאוחד, וסימנסונס מונה למפקד הראשון של צבא לטביה. למרות שהלחץ הסובייטי על לטביה פחת, נסיגתם של הגרמנים מהאזור הבלטי (בעקבות הסכם ורסאי), הותירה ואקום שעד מהרה הפך למלחמת הכל בכל. גנרל רוסי בשם פאבל ברמונט-אבלוב הקים את צבא המתנדבים של מערב רוסיה - גוף שהורכב בעיקר מחיילים רוסים ששוחררו מהשבי הגרמני, וכונו "ברמונטניאנים" על שמו של ברמונט. בתמיכת גדודי פרייקור של גרמנים-בלטים, ברמונט יצא למסע לכיבוש ליטא ולטביה. הברמונטניאנים התקדמו אל עיר הבירה ריגה, ומפקד העיר הורה לנטוש אותה ולייצב קו הגנה חדש ביוגלה. סימנסונס ביטל את הפקודה ונטל בעצמו את הפיקוד על הגנת העיר. לאחר קרב קשה, נהדפו הכוחות התוקפים מהעיר. למרות זאת, זמן קצר לאחר מכן, ב-16 באוקטובר 1919 הוא פוטר מתפקיד מפקד הצבא. הוא נותר בצבא כשופט בבית המשפט הצבאי העליון עד 1922. לאחר מכן הוא היה חבר במועצה הצבאית העליונה של לטביה. ב-1925 הוא פרש מהצבא בשל מחלה. הוא ניהל חיים אזרחיים שקטים בריגה, עד מותו ב-13 באפריל 1933. דווידס סימנסונס באנציקלופדיה הלאומית הלטבית דווידס סימנסונס באתר מסדר לאצפליס דווידס סימנסונס, באתר "Find a Grave" (באנגלית)
אור הנר

אוֹר הַנֵּר הוא קיבוץ במערב הנגב הצפוני, מצפון לשדרות. הקיבוץ הוא אחד מ־11 היישובים במועצה אזורית שער הנגב. הקיבוץ הוקם בשנת 1957, על אדמות הכפר הערבי נג'ד (نجد), שתושביו עזבו במהלך מלחמת העצמאות, במקום שבו הייתה בשנים 1955–1957 חווה חקלאית של חברת "יצור ופיתוח", על ידי יוצאי קיבוץ גבעות זייד שהתפרק וגרעין הנח"ל "צל־צח", מרביתם עולים מארגנטינה בוגרי תנועות הנוער. שם הקיבוץ הוצע על ידי זאב וילנאי והוא נגזר מאמרה מיוחדת המופיעה בתלמוד הבבלי: ”תנא קול ריחים בבורני שבוע הבן שבוע הבן אור הנר בברור חיל משתה שם משתה שם”. רש"י והתוספות מפרשים שהמשפט עוסק בקיום מצוות ברית מילה בעת גזירות אדריאנוס. מכיוון שהקיבוץ הוקם סמוך לקיבוץ ברור חיל, ניתן לו השם אור הנר. בהקמתו, היה שייך לתנועת איחוד הקבוצות והקיבוצים, והיום חלק מהתנועה הקיבוצית. המקור הכלכלי העיקרי הוא מפעל "אורניט" לייצור מסמרות עיוורות (ניטים). הקיבוץ מחזיק בבעלות של א.ב מתכננים, אחת מחברות התכנון הגדולות בישראל. בעקבות מתקפת הפתע על ישראל ופרוץ מלחמת חרבות ברזל ב-7 באוקטובר 2023, פונה הקיבוץ עם שאר הקיבוצים והישובים במרחב מועצת שער הנגב. במהלך המלחמה, כיתת הכוננות של הקיבוץ סייעה לקיבוץ ארז בהגנה על הקיבוץ בקרב ארז. ב-24 בינואר 2024, החליטה קהילת הקיבוץ ברוב של 70% לשוב הביתה במהלך חודש מרץ. ליד כביש הכניסה המערבית לקיבוץ נמצאת "גבעת מרדפי 1956" וממנה תצפית על הסביבה. על הגבעה – לוח הנצחה לשישה חללים, אנשי מקורות וחיילי נח"ל מקיבוץ ארז, שנפלו בתאריך 11 בנובמבר 1956 במרדף אחרי מסתננים שחדרו מרצועת עזה ורכבם עלה על מוקש. ליד הקיבוץ פורחים בחודשים פברואר-מרץ מרבדי הכלניות האדומים המהווים אטרקציה תיירותית, סביבם מתרחש פסטיבל דרום אדום. בסמוך לקיבוץ עובר שביל הנגב המערבי. אטרקציה תיירותית נוספת הם ציורי הקיר (מוראלים) שנעשו על ידי שני אמנים מהעיר קוריינטס בארגנטינה. הם הגיעו ב-2007 בהזמנת חברי הקיבוץ ויצרו את המוראלים על קירות של מבנים מרכזים בקיבוץ. בשנת 2008 הם חזרו לבקשת הקיבוץ ויצרו את שדרת שבעת המינים. חדר האוכל באור הנר עם המוראל "הדג" בתכנון האדריכלית ארנונה אקסלרוד חדר האוכל לוח הנצחה ב"גבעת מרדפי 1956" ליד אור הנר מוראל - הנתינה מוראל משפחה - קיבוץ מוראל - עץ החיים כניסה לשדרת שבעת המינים שדרת שבעת המינים חיטה שעורה גפן רימון תאנה מרבדי כלניות אדומות ליד הקיבוץ, 2007 תולדות אור הנר, באתר מיזם הנגב המערבי והגליל אור הנר, במרכז המידע לנגב ולגליל של תנועת אור אור הנר, באתר המועצה האזורית שער הנגב דובי זכאי, טיול לשבת: דרום אמריקה בקיבוץ, באתר nrg‏, 9 באוקטובר 2009 מיכאל יעקובסון, סקירה אדריכלית על קיבוץ אור הנר, בבלוג "חלון אחורי", 7 בספטמבר 2016 אור הנר (ישראל), דף שער בספרייה הלאומית אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור סוף יולי 2024 (אומדן), בכל יתר היישובים - לפי טבלה שנתית של למ"ס עבור סוף 2022. הנתונים לפי טבלת מדד חברתי כלכלי של למ"ס נכון לשנת 2021 מפת אזור Faluje שהוכנה ע"י צבא בריטניה, 1918, עם סימון הכפר Nejed, באתר הספרייה הלאומית, אוסף המפות ע"ש ערן לאור תלמוד בבלי, מסכת סנהדרין, דף ל"ב, עמוד ב' "חרבות ברזל" החלטה מספר 950 של הממשלה - תוכנית פעולה לאומית לביצוע פינוי אוכלוסייה המצויה בסמוך לגבול רצועת עזה וקליטתה, באתר gov.il, ‏12.10.2023 יניר יגנה‏, השכנים הכי טובים: הגיבורים של אור הנר וארז נלחמו כתף אל כתף, באתר וואלה, 18 באוקטובר 2023 שירה קדרי־עובדיה, עדן סולומון וניר חסון, תושבים בעוטף עזה מתחילים לחזור הביתה מלאי התרגשות - וחששות, באתר הארץ, 1 בפברואר 2024
מארק בראון

מארק טולון בראון (באנגלית: Marc Tolon Brown; נולד ב-25 בנובמבר 1946) הוא סופר ומאייר אמריקאי, בין ספריו הידועים, "ארתור". בראון נולד וגדל בארי שבפנסילבניה. שלוש אחיותיו, סיפרו לבראון סיפורים רבים על ידי סבתו ת'ורה. זה נתן השראה לבראון לכתוב סיפורים משלו בשנות חייו המאוחרות יותר. דוגמה לכך הייתה "השאלת" שמו של המורה שלו לאלגברה בכיתה ז' מר רתבון עבור הדמות מר רטבורן. ת'ורה היא שהזינה גם את זיקתו של בראון לציור, שהתגלתה בגיל שש. בזמן שלמד בתיכון מקדואל, המורה שלו לאמנות, ננסי בריאן, הכירה אותו עם צבעי מים, שבהם הוא משתמש כעת עבור רוב האיורים שלו. בראון קיבל השראה מאמנים אחרים כמו מארק שאגאל. מוריס סנדק, מחבר ספר הילדים "Where the Wild Things Are", השפיע גם על בראון בהחלטה על בחירת קריירה. היו לו עבודות רבות ושונות לפני שהתמקד אך ורק בקריירת הכתיבה שלו. הוא היה נהג משאית, טבח קצר-סדר, מנהל אמנותי בטלוויזיה, ולבסוף פרופסור בקולג'. בראון אמר שהפרופסורה שלו הייתה קצרת מועד שכן המכללה פשטה את הרגל סמסטר אחד לאחר קבלתו לעבודה. ב-1 בספטמבר 1968 התחתן בראון עם אשתו הראשונה סטפני מריני, רקדנית בלט ומורה בקולג', ולהם שני בנים. השניים התגרשו בשנת 1977. ב-11 בספטמבר 1983 נישא בשנית ללורן קרסני, פסיכולוגית וסופרת, ולהם בת. אתר האינטרנט הרשמי של מארק בראון מארק בראון, במסד הנתונים הקולנועיים IMDb (באנגלית) מארק בראון, באתר Discogs (באנגלית)